Martfű Város Önkormányzata
Képviselő- testületének

…./2013. (…..) 
önkormányzati  rendelete

a temetőkről és a temetkezés rendjéről
Tervezet


Martfű Város Önkormányzata Képviselő- testülete a temetőkről és a temetkezésről szóló 1999. évi XLIII. törvény 6. § (4), 40. § és  41. § (3) bekezdésében kapott felhatalmazás alapján Magyarország Alaptörvénye 32. cikk (2) bekezdésében meghatározott feladatkörében eljárva a következőket rendeli el:

1. Általános rendelkezése

1. §

(1) A rendelet hatálya kiterjed Martfű Város közigazgatási területén lévő köztemetőkre, valamint ezek fenntartásával és rendjével, a temetésekkel kapcsolatos tevékenységre. 

(2) A városban működő köztemetők:   Régi temető    hrsz: 094
                                                   Új temető       hrsz: 1440/3

(3) A köztemetők  üzemeltetéséről az önkormányzat kegyeleti közszolgáltatási szerződés keretében gondoskodik.

1. Temetkezési helyekre és temetkezésre vonatkozó szabályok

2. §

(1) A temetőt sírhelytáblákra, gyermeksírhely-, urnasírhely-, sírbolttáblákra kell felosztani.

(2) A temetési hely feletti rendelkezési jog időtartama urnafülke és urnasírhely esetében 25 év.

(3) A temetési helyért - díszsírhelyek kivételével – az elhunyt hozzátartozójának díjat kell fizetnie és ezzel a temetési hely felett rendelkezési jogosultságot szerez. A díj mértékét a rendelet melléklete tartalmazza.

(4) A temetési hely feletti rendelkezési jog meghosszabbítására (újraváltásra) e rendelet mellékletét kell alkalmazni.

(5) A temetési hely használatának jogát magánszemélyek között átruházni nem lehet, de a sírhelyet újra megváltó hozzátartozó használati jogot szerez.

(6) Lezárt temető, vagy temetőrész betemetett sírjai, sírboltjai felett létesített síremlék a használati idő lejártáig nem idegeníthető el és más sírra, sírboltra nem helyezhető át.

(7) Kiürítés során a temetőben felállított síremléket lebontani, áthelyezni, azzal rendelkezni csak az üzemeltetőnek történt előzetes bejelentés után szabad. A rendelkezési jogosultságot a bejelentés során valószínűsíteni kell. 

(8) Szociális temetés céljára koporsós vagy urnás temetés esetére az Új temetőben (hrsz: 1440/3)  kijelölt parcella vehető igénybe. 


3. §

(1) Díszsírhelyek a köztemetőben kijelölt egy személyes sírhelyek, melyeket az elhunyt személy kimagasló érdemeinek elismeréséül Martfű Város Önkormányzatának Képviselő- testülete adományoz.

(2) A díszsírhelyen síremlék felállításáról a Képviselő- testület határoz.

(3) A díszsírhely használati ideje a temető fennállásáig tart, használata díjtalan.

(4) A díszsírhely adományozásáról az elhunyt  legközelebbi hozzátartozóját, valamint a temető üzemeltetőjét írásban kell értesíteni.

4. §

(1) A temetőben lévő sírhelyek méretei:

a) 1 személyes felnőtt sírhely: 2,4 m hosszú, 2,0 m mély, 1,0 m széles
 
b) 2 személyes felnőtt sírhely: 2,4 m hosszú, 2,0 m mély, 2,0 m széles

c) gyermek sírhely (10 éven aluli gyermek számára): 1,3 m hosszú, 2,0 m mély, 0,6 m széles

d) urnasírhely: 0,8 m hosszú 0,6 m széles

e) sírboltok                         

ea)  3 személyes sírbolt: 3,5 m hosszú, 3 m mély 2 m széles

eb)  6 személyes sírbolt: 3,5 m hosszú, 3 m mély 3 m széles

ec)  9 személyes sírbolt: 3,5 m hosszú, 3 m mély 3,8 m széles  

(2) A sírok egymástól való oldaltávolságának 60 cm-nek, gyermeksíroknál 30 cm-nek kell lennie.

(3) A régi temetőben mélyített felnőtt sírhelybe (2,5 m) tisztiorvosi engedély a rendelet mellékeltében meghatározott pótdíj fizetése ellenében még egy koporsó temethető.

(4) Felnőtt egy személyes koporsós sírban elhelyezett koporsóra két urna, kétszemélyes koporsós sírban elhelyezett koporsóra négy urna temethető.

(5) Felnőtt egy személyes koporsós sírban koporsó temetése nélkül 10 urna, két személyes koporsós sírban koporsó temetése nélkül 20 urna temethető.

(6) Felnőtt sírhelydíj befizetése mellett a felnőtt sírhely táblába 10 éven aluli gyermek is temethető, a felnőtt sírhely méreteinek megtartásával.

(7) Urnasírhelybe két urna temethető.

(8) Urnafülkébe, kolumbáriumba csak egy urna helyezhető.

(9) Sírboltban koporsóban csak annyi elhalt temethető, ahány férőhelyre azt építették. Ezen túl három férőhelyes sírboltba további 10 urna, hat férőhelyes sírboltba további 20 urna, kilenc férőhelyes sírboltba további 30 urna temethető. 

5.§   

(1) Sírhelyeket kifalazni, kibetonozni nem lehet.

(2) Rátemetés esetén - a balesetek lekerülése végett –a síremlék megbontásáról és biztonságos helyreállításáról a temettetőnek kell gondoskodnia.  

(3) Arra nézve, hogy a sírboltba kik temetkezhetnek, a létesítőnek a sírboltkönyvbe bejegyzett rendelkezései az irányadók.

(4) Amennyiben a sírbolt tulajdonosa (birtokosa) a temetkezési jogosultságról a sírboltkönyvben vagy végrendeletben nem rendelkezett, úgy a sírboltban az elhalt hozzátartozói az elhalálozás sorrendjében eltemethetők.

(5) A sírbolt tulajdonosának (birtokosának) kérelmére a sírboltban elhelyezett koporsókban lévő, porladáson túli csontmaradványokat össze kell gyűjteni és hamvasztás után urnában vagy gyermekkoporsóban vissza kell helyezni. Ebben az esetben a maradványok csak egy urnahelynek számítanak.

6. §

(1) A felravatalozott koporsót - az eltemettető kívánságára - a búcsúztatás (szertartás) megkezdéséig nyitva lehet tartani.

(2) Nem lehet nyitva tartani az oszlás vagy roncsolt állapotban lévő holttest koporsóját.

(3) A fertőző betegségben elhunytak koporsóját légmentesen lezárt állapotban kell felravatalozni és azt felnyitni nem szabad. A gyászolók a koporsóval nem érintkezhetnek.







3. A temetők fenntartása és üzemeltetése

7. §

(1) A köztemetők rendeltetésszerű használatához rendelkezésre álló tárgyi és infrastrukturális létesítmények: 
a) ravatalozó
b) a halottak ideiglenes elhelyezését szolgáló tároló és hűtő
c) boncoló helyiségcsoport (használaton kívül)
d) iroda
e) szociális létesítmények
f) utak
g) vízvételi lehetőség
h) kerítés
i) hulladéktároló
j) villamos áram
k) parkosított zöldfelület

(2) Martfű Város Önkormányzata a köztemetők rendeltetésszerű használatához szükséges építmények, közművek, egyéb tárgyi és infrastrukturális létesítmények, valamint a zöldfelületek karbantartásáról, szükség szerinti felújításáról maga gondoskodik.

(3) Az (2) bekezdésben foglalt feladat ellátásához szükséges pénzügyi fedezetet a Képviselő- testület az önkormányzat éves költségvetésében biztosítja.

(4) A temető üzemeltetésére vonatkozó kegyeleti közszolgáltatási szerződést határozott – 10 év – időtartamra kell kötni.

(5) A köztemető fenntartására irányuló tevékenységet az önkormányzat megbízásából az üzemeltető is végezhet.

4.  A temetők működési rendje

8. §

(1)   A temetők nyitva tartása:
a)  nyári időszámítás esetén:                         6 -20 óráig
b)  téli időszámítás esetén:                            7,30 - 16 óráig
c)  október 31-én, november 1-jén és 2-án:  7 – 21 óráig

(2)   A temetőből a nyitvatartási idő leteltekor külön felszólítás nélkül el kell távozni.

(3)   A temető nyitva tartási rendjét a bejáratnál ki kell függeszteni.

(4) A temetőkben és azok közvetlen környezetében tilos minden olyan magatartás, amely a  kegyeleti érzést és a szertarások rendjét sérti, valamint a látogatókat megbotránkoztatja.

(5)   A temetőben 12 éven aluli gyermek csak szülői felügyelettel tartózkodhat.

(6)   A vakvezető kutya kivételével állatot a temetőkbe bevinni tilos.

(7) A temetkezési helyekre, azok közvetlen környezetébe fák, fás szárú növények ültetése nem engedélyezett.

(8) A temetőkben a kegyeleti tárgyakat, a sírokra ültetett növényeket, valamint a sírok díszítésére szolgáló anyagokat beszennyezni tilos.

(9) A sírok, urnasírok kerítéssel, növények ültetésével nem határolhatók körül. 

(10) A sírhelyek gondozása során keletkező hulladék a sírhelyek között nem tárolható. A temetőben keletkezett hulladékot csak az arra kijelölt helyen lehet lerakni.

(11) A kolumbárium, az urnafülkék díszítésére csak az azokhoz tartozó virágtartó használható. Környezetüket elkeríteni, virággal beültetni nem lehet.

(12) A temetőkben gyertyát égetni legkésőbb a zárási időt megelőző 1 óráig szabad. Ügyelni kell arra, hogy a gyertyagyújtás tűzveszélyt ne okozzon.

9. §        

(1) Építőanyagot a temetőkbe beszállítani, építési vagy bontási munkát megkezdeni csak a temető üzemeltető hozzájárulásával szabad.

(2) A temetőbe gépjárművel, motorkerékpárral, segéd- motorkerékpárral és kerékpárral  behajtani, és ott közlekedni tilos.

(3) A (2) bekezdésben foglalt tiltás nem vonatkozik :

a) a mozgáskorlátozott igazolvánnyal rendelkezőkre,
b) temetkezést végző vállalkozóra,
c) az engedélyezett munkálatokat végzőkre.

(4) A  ravatalozási és temetési szertartások ideje alatt a temetőbe a (2) bekezdésben felsorolt járművekkel behajtani tilos, kivéve a  (3) bekezdés a) pontjában előírtak figyelembe vételével az adott temetésre érkező hozzátartozók.

(5) A temetőbe való behajtásért nem kell díjat fizetni.

(6) A panaszok ügyintézése az üzemeltető feladata.


5.  Sírhelygondozás      

10. §  

(1) A temetkezési hely felett rendelkezni jogosult által végezhető munkák:

a) egynyári vagy évelő lágyszárú dísznövények ültetése, gondozása,

b) cserepes, vágott és művirág, valamint koszorú elhelyezése.

(2) A temetkezési hely felett rendelkezni jogosult köteles a sírhely gondozását, gyomtalanítását rendszeresen elvégezni.

(3) A (1) bekezdésben felsorolt tevékenységet csak e rendeletben meghatározott sírhely méretein belül lehet végezni.

(4) A díszsírhelyek gondozásáról az elhunyt hozzátartozói, ezek hiányában – az Önkormányzat megbízására és költségére – az üzemeltető gondoskodik.

(5) A temetőben munkát végző vállalkozók az általuk végzett munkát kötelesek bejelenteni az üzemeltetőnek a munkavégzés megkezdése előtt legalább egy munkanappal.

(6) A temetőben munkát végző vállalkozók az e rendelet mellékletében meghatározott temető fenntartási hozzájárulás díját kötelesek megfizetni az üzemeltetőnek.

(7) A köztemető üzemeltetője megbízás alapján jogosult a sírok ápolására, díszítésére vállalkozni.

6. Temetkezési szolgáltatók

11. §  

(1) Az üzemeltető temetkezési tevékenységet is végezhet, azonban biztosítani kell, hogy más temetkezési szolgáltatók azonos eséllyel vállalkozhassanak.

(2) A temetőn belüli, az elhunyt hűtésével, urnaelhelyezéssel, sírásással, sírhelynyitással, sírba helyezéssel, visszahantolással, újratemetéssel és exhumálással kapcsolatos feladatok ellátására az üzemeltető szakszemélyzetének és berendezésének igénybevétele kötelező (az üzemeltető által biztosított szolgáltatás).

(3) A temetői munkák során (így különösen: rátemetés, exhumálás, áthelyezés) talált tárgyakról (ékszer, nemesfémből készült protézis) és a megtalálás körülményeiről az üzemeltetőnek jegyzőkönyvet kell fölvenni.

(4) Az üzemeltetőnek gondoskodni kell a talált érték biztonságos megőrzéséről a jogosultnak történő átadásig.

(5) A temetkezési szolgáltatást végzőknek – temetés megrendelésenként – az e rendelet mellékletében meghatározott díjat kell fizetniük a temetői létesítmények, illetve az üzemeltető által biztosított szolgáltatások igénybevételéért.

(6) Szabad és munkaszüneti, valamint ünnepnapokon történő temetéshez az üzemeltető hozzájárulása szükséges.







7. Nyilvántartások vezetése

12. §  

(1) A temető fenntartója az új sírmezők (sírnegyedek, sírparcellák) megnyitása előtt köteles gondoskodni a sírnyilvántartási térkép elkészítéséről.

(2) A temető térképet a temető nyilvántartó könyvvel összhangban az üzemeltető köteles vezetni. A temetési rend megváltoztatása csak az Önkormányzat engedélyével történhet, a térkép módosításával.  

(3) A temető dokumentációkat a temető kiürítésének elrendeléséig az üzemeltetőnek a tűztől védve, páncélszekrényben kell őriznie, azt követően pedig átadni a Jász- Nagykun- Szolnok Megyei Levéltárnak.

8. Átmeneti és záró rendelkezések

13. §

(1) Ez a rendelet a (2) bekezdésben foglalt kivétellel kihirdetése napján lép hatályba. 

(2) A rendelet 2. § (8) bekezdése 2014. január 1-jén lép hatályba.
    
(3)    Hatályát veszti Martfű Város Önkormányzata Képviselő – testületének a temetőkről és a temetkezés rendjéről szóló 23/2005. (X.7.) önkormányzati rendelete.

(4)  E rendelet a belső piaci szolgáltatásról szóló, az Európai Parlament és a Tanács 2006/123/EK irányelvnek való megfelelést szolgálja.






            Dr. Kiss Edit 							Szász Éva
polgármester						               jegyző











 


1. melléklet a ___/2013. (XII. ___) önkormányzati rendelethez

Sírhelyek díja (25 évre)

1. Régi temetőben 
		1 személyes					4.000,- Ft + ÁFA
		2 személyes					8.000,- Ft + ÁFA
Újraváltás díja
		1 személyes					4.000,- Ft + ÁFA
		2 személyes					8.000,- Ft + ÁFA


2. Új temetőben (25 évre)
		1 személyes					10.000,- Ft + ÁFA
		2 személyes					20.000,- Ft + ÁFA
Gyermek sírhely
		(10 éves korig)				  6.000,- Ft + ÁFA
Újraváltás díja
		1 személyes					10.000,- Ft + ÁFA
		2 személyes					20.000,- Ft + ÁFA


3. Urna sírhely (25 évre) 2 személyes
		Sírhely díja					10.000,- Ft + ÁFA
		Újraváltás díja (25 év)			10.000,- Ft + ÁFA


4. Urnafalban fülke megváltási díja		(25 évre)
		fehér lappal					25.000,- Ft + ÁFA
		fekete lappal				28.000,- Ft + ÁFA


5. Kolumbárium (25 évre) 1 személyes
		Sírhely díja					5.000,- Ft + ÁFA
		Újraváltás díja				5.000,- Ft + ÁFA


6. Sírbolthely díja 60 évre
		3 személyes					40.000,- Ft + ÁFA
		6 személyes					50.000,- Ft + ÁFA
		9 személyes					60.000,- Ft + ÁFA


7. A megállapított sírhelydíjon felül 50 % pótdíjat köteles fizetni az, aki 

a) mélyített felnőtt sírhelybe tisztiorvosi engedély alapján még egy koporsót kíván temetni 		4. § (3)
b) felnőtt sírhelybe tisztiorvosi engedély alapján urnát kíván elhelyezni.
					4. § (4)


8. A temetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók által fizetendő díj:

10.000,- Ft + ÁFA/szertartás


9. Temető fenntartási hozzájárulás díja:
	/sírkövesek illetve a temetőben egyéb
munkát végző vállalkozók/		     800,- Ft + ÁFA/síremlék





    
























ELŐZETES HATÁSVIZSGÁLAT

a jogalkotásról szóló 2010.évi CXXX. törvény 17. § (1) bekezdése alapján


A rendelet címe: a köztemetőkről és a temetkezés rendjéről 

Társadalmi-gazdasági hatása: A temető kegyeleti méltóságának megőrzése.

Költségvetési hatása: A beszedett sírhelydíjak részben fedezetet nyújtanak a temető létesítményeinek fenntartására.
Környezeti, egészségi következményei: A zöldfelületi jelleg valamint a közegészségügyi rendeltetés megőrzése

Adminisztratív terheket befolyásoló hatása: nem jelent többletet az eddigiekhez képest.

Egyéb hatása: nincs

A rendelet módosításának szükségessége: magasabb rendű jogszabályok rendelkezéseivel való összhang megteremtése

A rendelet alkalmazásához szükséges személyi, szervezeti, tárgyi és pénzügyi feltételek: nem jelent többletet az eddigiekhez képest.


ÁLTALÁNOS INDOKOLÁS

a köztemetőkről és a temetkezés rendjéről önkormányzati rendelet tervezethez

A Magyarország helyi önkormányzatairól szóló 2011. évi CLXXXIX. törvény, a temetőkről és a temetkezésről szóló 1999. évi XLIII. törvény rendelkezéseinek történő megfelelés céljából helyi rendelet megalkotása. 

RÉSZLETES INDOKOLÁS

1. §- hoz
A rendelet hatályát, a temető üzemeltetés keretét határozza meg.
2. §- hoz    
A temetési hely gazdálkodási szabályait tartalmazza, nagyrészt megegyezik a jelenleg hatályos rendelet szabályaival.
3. §- hoz
A díszsírhelyekre vonatkozó szabályokat tartalmazza, nagyrészt megegyezik a jelenleg hatályos rendelet szabályaival.

4. - 6.§ - okhoz       
A különböző sírhelyek méreteit, valamint a bennük elhelyezhető koporsók, urnák számát szabályozza, a jelenleg hatályos rendelet előírásainak átemelésével.
7. §- hoz
A temetők fenntartására, üzemeltetésére vonatkozó szabályokat tartalmazza, a jelenleg hatályos rendelet előírásainak átemelésével.
8. – 9. §- hoz
A temetők működési rendjére vonatkozó szabályokat tartalmazza, nagyrészt megegyezik a jelenleg hatályos rendelet szabályaival.
10. § - hoz 
A sírhelygondozás szabályait tartalmazza nagyrészt megegyezik a jelenleg hatályos rendelet szabályaival.
11. §- hoz
A temetkezési szolgáltatókra vonatkozó szabályokat tartalmazza, megegyezik a jelenleg hatályos rendelet szabályaival. Az üzemeltető által biztosított szolgáltatások köre a törvényben kapott felhatalmazásnak megfelelően bővült.
12. § - hoz
A temetkezéssel kapcsolatos nyilvántartás vezetésének szabályit tartalmazza.
13. §
A záró rendelkezések között szerepel a hatályba lépésre, hatályon kívül helyezésre, valamint az Európai Uniós jogaktusra vonatkozó hivatkozás.



6

